GiliGold/VAD_KnessetCorpus huggingface dataset:
יולי יואל אדלשטיין: אני רוצה להתערב ולומר באופן הכי אישי שהפעילות הראשונה שלי כחבר כנסת הייתה סיור, ואני זוכר את זה עד היום – עברו לא מעט שנים – בקרית מלאכי בגלל משבר שהיה שם, עם יושב-ראש ועדת הפנים חבר הכנסת אזולאי ומנהלת הוועדה יפה שפירא, אני לא יודע אם את זוכרת שיצאנו – אני לפני זה אמנם הייתי שר – אבל כחבר כנסת ב-99' יצאנו לסיור הזה ובאמת יש הרבה-הרבה עצות שאפשר לקבל מיושב הראש אזולאי.
מירי רגב: אז עכשיו אני אזמין אותך לסיור בהר הבית אתנו.
מירי רגב: אורי מקלב, בבקשה.
אורי מקלב: גברתי יושבת-הראש הנכנסת, יושבי-הראש היוצאים, חבר הכנסת דוד אזולאי, יושב-ראש הכנסת, יושב-ראש ועדת הכנסת, חברי חברי הכנסת, צוות הוועדה, יועצים משפטיים, האמת, אני עדיין לא חבר בוועדה – באתי לפה כנציגות והצבעתי גם כנציג של יהדות התורה.
אורי מקלב: אני לא אגיד כאן בקול בין החברים – אחת המחלוקות הקשות שיש לנו בפני היא מי יהיה חבר ועדת הפנים ולכן לא החלטנו - -
מירי רגב: אני יכולה לבחור?
אורי מקלב: - - אני אגיד לכם למה זה – זה בגלל שאנחנו גם רואים בעיני רוחנו שהוועדה הזאת תהפוך בכנסת הזאת, בזכות היושבת-ראש, לוועדה מאוד דומיננטית, מאוד חברתית, כפי שידוע, כל הוועדות אבל הוועדה הזאת באופן מיוחד ליושבת-ראש הוועדה יש השפעה על האופי ועל סוג הדיונים שיהיו כאן בוועדה.
אורי מקלב: כפי שאנחנו מכירים את חברת הכנסת רגב, אולי בגנים שלה יש איזו אופוזיציה והיא נושאת דגלים, ואין כמו הוועדה הזאת בה את יכולה להעלות הרבה נושאים, בעיקר הנושאים החברתיים שקשורים לאזרח.
אורי מקלב: לדוגמה, אחד הדגלים הראשונים שלך היה – הייתי שותף בעניין הזה אתך ביחד – הנושא של מאבק על משק המים ועל מחירי המים במדינה.
מירי רגב: תאגידי המים.
אורי מקלב: אין כמו ועדת הפנים שיכולה לקחת ולרכז את כל הדיונים שהיו כאן
אורי מקלב: בתוך הכנסת ולדון בהם פה כי זה קשור באמת בקשר ישיר לאזרח, ולהשפיע רבות.
אורי מקלב: לכן הוועדה הזאת עשתה עבודה נפלאה וכפי שאמרו כאן חברי, לא מספיק סוקרה והציבור לא יודע – חוקים כבדים וארוכים שהיו פה:
אורי מקלב: בין אם זה חוק הכבאות, חוק שירות בתי הסוהר והרפורמה בתכנון והבנייה שלא הזכירו את זה, זה חוק שהיה וגם עתיד עוד להגיע כאן לשולחן, יש לזה משמעות מאוד-מאוד גדולה.
אורי מקלב: עכשיו, אנחנו כאופוזיציה, אנחנו שמחים – אנחנו יודעים שאד הדברים המרתקים הוא לראות אותך, קודם כל, איך את מנהלת ועדה ואיך את יושבת-ראש.
אורי מקלב: אנחנו בטוחים שזה טבעך ואנחנו גם מבקשים שלא להיות חותמת גומי, לא של הממשלה ולא של משרד הפנים.
אורי מקלב: אם באמת כך מתנהגים, שינויים רבים עשו פה בוועדה, חוקים שהביאו פה, נושאים שהביאו פה מהממשלה, מהמשרד – ואפשר לשנות את זה בוועדה.
אורי מקלב: לכן אנחנו מאחלים לנו ולך הצלחה גדולה.
מירי רגב: תודה רבה, אורי, תודה רבה על הדברים.
מירי רגב: חמד עמאר, בבקשה.
חמד עמאר: גברתי היושבת-ראש, אדוני יושב-ראש הכנסת, יושב-ראש ועדת , אני רוצה לברך אותך שתצליחי בתפקיד.
חמד עמאר: אני כבר נפגשתי אתך הרבה בכנסת הקודמת.
חמד עמאר: אני רוצה להודות ליושבי-הראש הקודמים, דוד אזולאי ואמנון כהן, שעשו עבודה מעולה בוועדה – הייתי שותף בוועדה – ראיתי את הרצינות שלהם בעבודה, קידום העניינים, שלקחו באופן אישי כל עניין ועניין.
חמד עמאר: אני חושב שהוועדה הזאת היא אחת הוועדות החשובות בכנסת.
חמד עמאר: הנושאים שבהם נוגעת הוועדה הזאת חשובים לכל אזרח ואזרח – מאיכות הסביבה לתכנון ובנייה, לביטחון של האזרח, כל דבר, השלטון המקומי.
חמד עמאר: זאת ועדה מאוד-מאוד חשובה ואני אישית רציתי להגיע אל הוועדה עוד פעם רק בשביל נושא אחד שהוא מאוד חשוב בשבילי: נושא התכנון והבנייה במגזר הדרוזי, כי זה תקוע בצורה בלתי רגילה - - -
משה זלמן פייגלין: בכלל, כל התכנון.
חמד עמאר: אני מדבר על המגזר הדרוזי שאני מכיר, יש יישובים שבהם לא התקדם נושא התכנון והבנייה יותר מ-40 שנה.
חמד עמאר: תכנית מתאר אושרה לפני 40 שנה, תארו לעצמכם יישוב שהיו בו בסך הכול 3,000-2,000 תושבים כשתכנית המתאר שלו אושרה, היום אחרי 40 שנה יש 12,000 ו-13,000 תושבים ואותה תכנית בנייה שאתה צריך לבוא ולטפל בה ולקדם אותה עם פקידים שלא זזים.
חמד עמאר: אני חושב שהוועדה הזאת צריכה לקחת את הנושא הזה ואני אקח אותו אישית – אני אעבוד על זה יום ולילה עד שאני אצליח לקדם את כל הנושא של התכנון והבנייה במגזר הדרוזי.
חמד עמאר: אני עוד פעם רוצה לאחל לך בהצלחה, ואני מאמין שאת תצליח בתפקיד הזה ותובילי את הוועדה קדימה.
מירי רגב: תודה רבה לך, תודה.
מירי רגב: טלב, בבקשה.
טלב אבו עראר: גברתי היושבת-ראש, אדוני יושב-ראש הכנסת, יושב-ראש ועדת הכנסת, מזכירת הכנסת וחברים יקרים, ועדה זו צריכה לגשר בין כל מרכיבי החברה וכולי תקווה שהוועדה הזו תפעל למען קידום עניינים בחברה הישראלית בכלל ובפרט באוכלוסייה הערבית ובמיוחד ערביי הנגב, שם חיים 200,000 תושבים – מחצית מהם חיים ביישובים בלתי מוכרים, משוללי זכויות בסיסיות: אין מים, אין חשמל.
טלב אבו עראר: לכן כולי תקווה, שוב, שהוועדה הזו בראשותך תפעל למען צמצום הפעים הקיימים בין מרכיבי האוכלוסייה, בין ערבים ליהודים, בדואים.
טלב אבו עראר: אני מאחל לך הצלחה רבה בתפקידך ושתהיה דוגמה לכל יושבי ראש הוועדות.
טלב אבו עראר: תודה רבה לך.
מירי רגב: תודה רבה לך, טלב.
מירי רגב: פייגלין משה, בבקשה.
משה זלמן פייגלין: טוב, גברתי יושבת-הראש, אדוני יושב-הראש, יושב-ראש ועדת הכנסת, קודם כל אני כמובן מצטרף לברכות מירי, מירי היקרה, ואני רק רוצה לומר לך שישנו כלל: ככל שהתקשורת בישראל תוקפת אותך יותר זה סימן שאתה שווה יותר.
מירי רגב: תסביר את זה לילדים שלי.
משה זלמן פייגלין: אז התברכנו כנראה ביושבת-ראש שופרא דשופרא, מן המיוחדות שישנן.
משה זלמן פייגלין: אין לי ספק שתעשי עבודה מדהימה.
משה זלמן פייגלין: באמת, אם לדבר קצת יותר ברצינות, אני חושב שנעשה לך עוול – הציבור לא מכיר מקצת מיכולותייך ואין לי ספק שהן כולנה תבואנה לידי ביטוי בניהול של ישיבות הוועדה.
משה זלמן פייגלין: כל הנושאים שהעלית חשובים מאוד וגם הנושאים שחברי העלו כמו נושא התכנון והבניה שגם אני מתכוון להיות מעורב בו וכבר מעורב בו, הוא בוודאי אחד מצווארי הבקבוק המרכזיים של הכלכלה הישראלית בכלל, אחת הסיבות המרכזיות שהחברה הישראלית עוברת.
משה זלמן פייגלין: את הזכרת, וטוב שהזכרת, אנחנו ועדת הפנים ואנחנו צריכים להיכנס לפני ולפנים.
משה זלמן פייגלין: לפני ולפנים במקורות שלנו, הכוונה היא להר הבית – לב ליבה של ירושלים, לב ליבה של ארצנו הריבונית - - -
אורי מקלב: לפני ולפנים זה קודש הקודשים.
משה זלמן פייגלין: המצב היום הוא בלתי נסבל.
משה זלמן פייגלין: גם בוועדות הפנים הקודמות בצורה מאוד מכובדת ומוצלחת על ידי ראשי הוועדות שהיו לפנייך, הנושא הזה הועלה לפני הרשויות, המשטרה הביטחון וכדומה, ושוב ושוב הן מתחמקות מלתת תשובות לשאלות הכי פשוטות והכי טריוויאליות שהוועדה הזאת בקשה.
משה זלמן פייגלין: אני מקווה שעם האסרטיביות שלך לא ניתן יהיה יותר להתחמק ממתן תשובות ברורות לוועדה ומהכרעות ברורות בנושא.
משה זלמן פייגלין: אני יכול לומר לך ולחברי הוועדה שבאופן אישי המצב כרגע הוא שישראל אינה ריבונית בהר הבית, שהר הבית, שהוא לב ליבה של ירושלים הריבונית, נמצא לא רק תחת ריבונות ישראל אלא תחת חוק יסוד: ירושלים בירת ישראל, המצב כרגע הוא שהר הבית נמסר לריבונות זרה כפי שנאמר לי במפורש במקום על ידי קצינים בשטח ואושר לי על ידי מכתבים שקיבלתי, ללא שום חקיקה בכנסת.
משה זלמן פייגלין: לא רק זו, אף זו, אלא שכיום הוואקף המוסלמי מודיע למשטרת ישראל שחבר כנסת מסוים, במקרה זה – עבדך הנאמן, לא יעלה, בעוד שכל אחד אחר יעלה, ומשטרת ישראל אומרת אמן.
משה זלמן פייגלין: כלומר יש כאן קריאת תיגר על ריבונותה של מדינת ישראל ובאופן ספציפי על ריבונותה של הכנסת.
טלב אבו עראר: אתה יוצר פרובוקציה שם.
משה זלמן פייגלין: איך בכלל אנחנו יכולים להעלות על הדעת - - -
טלב אבו עראר: לאיזו מטרה אתה רוצה?
טלב אבו עראר: לאיזו מטרה אתה נכנס שם?
משה זלמן פייגלין: הקשבתי לך בשקט, אפילו תמכתי בדבריך - - -
מירי רגב: לפחות הישיבה הזאת שתהיה קצת יותר חגיגית.
מירי רגב: מיום שני - - -
טלב אבו עראר: הדברים שלו מקוממים ממש.
משה זלמן פייגלין: זה בסדר.
טלב אבו עראר: הוא מפריע למשטרה.
דוד אזולאי: פשוט לא באנו חמושים היום.
אורי מקלב: בישיבה חגיגית לא מעלים נושאים שנויים - - -
משה זלמן פייגלין: אני מעלה כרגע – אני מניח כרגע עובדה על השולחן, אני לא מדבר על הפרשנות - - -
טלב אבו עראר: לאיזו מטרה אתה נכנס, זאת הכוונה.
משה זלמן פייגלין: אני לא נכנס בכלל למטרה.
משה זלמן פייגלין: אני מספר לך עובדה שעליה אי אפשר להתווכח - - -
טלב אבו עראר: המשטרה יודעת לעשות את העבודה.
משה זלמן פייגלין: העובדה היא שכרגע ישנה קריאת תיגר על ריבונות המדינה, והרבה יותר מכך – על ריבונות הכנסת.
משה זלמן פייגלין: איך כל אחד מאתנו יכול להעלות על הדעת שמישהו יאמר לנו כחברי כנסת: אתה, אני לא מרשה לך להיכנס לכן ולאחר כן מרשה לך להיכנס לכאן, בניגוד מוחלט לחוקי המדינה ולריבונות הריבון שאמור להיות הכנסת ולא הוואקף המוסלמי.
משה זלמן פייגלין: אני קורא לך, כפי שבעצם כבר רמזת, לארגן במהירות ביקור של הוועדה בהר הבית ולהמשיך ולעקוב ביחד אחר הנושא שהוא לב ליבו של הכול – הכול חשוב, וזה לסיכום, הכול מאוד-מאוד חשוב ובכול אנחנו צריכים ומחויבים לטפל, אבל כשאנחנו על הלב, על הלפני ולפנים, מוותרים – אין שום דבר אחר.
מירי רגב: תודה, משה.
מירי רגב: צחי, בבקשה.
צחי הנגבי: אני לא הייתי חבר בוועדה הזאת אבל בליתי פה שנים כשר המפוקח על ידי הוועדה בשני משרדים, גם במשרד לביטחון הפנים וגם בהגנת הסביבה, אני רוצה לומר לכם שהדימוי של הוועדה הוא שהיא עוסקת בענייני השלטון המקומי והפנים וזה כמובן חלק מהותי מתפקידה, אבל יש לה תפקידים קריטיים גם בתחומים האחרים של שני המשרדים שאני כרגע פרטתי ובעוד משרדים.
צחי הנגבי: לא הייתי יכול לעשות כמעט כלום ללא הגיבוי שהוועדה נתנה לאורך שנים לכמה וכמה דברים מאוד חשובים, פתיחת הר הבית בין היתר באוגוסט 2003.
צחי הנגבי: כשהנחיתי לפתוח את הר הבית הוועדה הזאת ניצבה כצוק איתן מול המון חששות של נהרות דם שיישפכו והמזרח התיכון יבער ועוד כהנה וכהנה דברים שנועדו להרתיע את הממשלה דאז בראשות אריאל שרון מההחלטה הזאת.
צחי הנגבי: מהפכת המחזור שנעשתה למעשה בהובלת הוועדה הזאת בתקופה שקודמתי אז, דליה איציק, ולאחר מכן בשנים שאני כיהנתי כשר להגנת הסביבה.
צחי הנגבי: הוועדה הזאת עשתה מהפך בנושא הפרטת בית כלא של שירות בתי הסוהר.
צחי הנגבי: לצערי בג"צ, לאחר שהחוק עבר בוועדה וחוקק בכנסת, פסל את החוק – לטעמי ללא הצדקה של ממש – אבל בית המשפט העליון הכריע, זו הייתה החלטתו, אבל הוועדה עשתה דבר שאני מקווה שבעתיד תינתן לה האפשרות החוקית לשוב ועוד שפע של חוקים ורפורמות.
צחי הנגבי: נכנסת עם הרבה אנרגיות, האסרטיביות שלך מוכרת לי.
צחי הנגבי: מירי הייתה חברה בוועדת החוץ והביטחון בשנים שכיהנתי כיושב-ראש וזכינו לעשות דברים חשובים ביחד.
צחי הנגבי: עמדה גם בראש ועדת משנה חשובה וקידמה נושאים.
צחי הנגבי: הביאה לאלופה במטה הכללי של צה"ל.
צחי הנגבי: אני רק מקווה שהמשימה הראשונה שתתנפלי עליה – כי כמעט קיבלתי התקף לב כשראיתי שכבר אחרי 12:00 - - -
ירדנה מלר-הורוביץ: דיברתי על זה עם המנהלת.
צחי הנגבי: השעון הזה לא נכון.
צחי הנגבי: אני מאחל בהצלחה.
מירי רגב: תודה רבה, צחי, על הדברים שלך.
מירי רגב: קודם כל אני מודה לכם, חברי הוועדה, העליתם כולכם נושאים מאוד-מאוד חשובים ואני מתכוונת לגעת בהם.
מירי רגב: אני לא מאלו שלא נוגעת בדברים שהם כואבים – אני אגע גם בנושא של המגזר הבדואי וגם בנושא של המגזר הדרוזי וגם במגזר הערבי וכמובן בכל מה שקשור לדתות ולהר הבית.
מירי רגב: יהיה סיור של ועדת הפנים בהר הבית, למרות שהמנכ"ל כבר כמעט רוצה – אנחנו נגיע להר הבית, אנחנו נסתובב שם, אנחנו נאפשר – בדיוק כמו שנשים יכולות להתפלל בכותל וטוב שכך – גם היהודים יוכלו להתפלל בהר הבית כפי שהמוסלמים מתפללים.
מירי רגב: אנחנו נדאג שגם הכומר גבריאל בנצרת, למרות שהוא לא מורשה להיכנס לכנסיה שלו בגלל שהוא דיבר על כך שחיילים נוצריים או שנוצרים יכולים להתגייס לצבא והתנועה האסלמית לא מאשרת לו להיכנס לבית – גם שם נדאג שיוכל להיכנס לבית שלו, לכנסיה.
מירי רגב: יש כאן נושאים אמתיים – נטפל בהם גם ברמה הלאומית, גם ברמת הפרט.
מירי רגב: אנחנו נוביל כאן אג'נדות אמתיות, אנחנו לא נהיה חותמת גומי של אף אחד.
מירי רגב: אנחנו נלך ביחד ונסביר את המהות שלנו גם כמדינה יהודית-דמוקרטית וגם בהיבט של האזרח והפרט.
מירי רגב: אני לא יכולה לסיים את הישיבה הזאת בלי להגיד איזו מילה לטובת העיר אילת, לראש העיר אילת שתכף אני אדבר אתו על הפגיעה של הרקטות עכשיו באילת.
מירי רגב: אנחנו נאחל להם כמובן, ונחזק אותם ואנחנו נעשה את כל מה שניתן, גם ברמה הביטחונית, שזה לא בשולחן הזה, אבל גם כחברת חוץ וביטחון, לפעול שהרקטות כלפי אזרחי המדינה ייפסקו.
מירי רגב: תודה רבה לכולם.
מירי רגב: יש לנו הרבה עבודה ונעשה אותה כצפוי.
מירי רגב: אנחנו פותחים את הדיון לציון יום כדור הארץ, בהשתתפות השר להגנת הסביבה עמיר פרץ וחברי הכנסת.
מירי רגב: הדיון משודר בערוץ הכנסת.
מירי רגב: ראשית, אני רוצה להודות לך, כבוד השר.
מירי רגב: אתה הוא זה שיזם את הדיון כאן בכנסת, בוועדת הפנים והגנת הסביבה.
מירי רגב: אני מודה לך על היוזמה החשובה הזאת.
מירי רגב: אני לומדת יותר ויותר את נושא הסביבה, את נושא הארגונים החברתיים והסביבתיים.
מירי רגב: זה נושא שהוא חדש לי, ואני שמחה ללמוד את זה, גם מאנשים מתוך הוועדה, שפעלו בתחום הזה גם בארבע השנים האחרונות, כמו חבר הכנסת דב חנין וחברת הכנסת תמר זנדברג, שאמנם היא חברת כנסת חדשה, אבל אני יודעת שהיא עוסקת בנושאים האלה.
מירי רגב: נמצאים פה חברי כנסת נוספים, חבר הכנסת דודו צור ובועז טופורובסקי, שגם הם שותפים לכל הנושאים הסביבתיים.
מירי רגב: אני מכירה אותך כשר הביטחון, ואני יודעת שאתה מתעסק מאוד ברצינות בנושאים שאתה לוקח על עצמך, ואין לי ספק – גם על סמך הנושאים והמסקנות של הדיון הקודם – שאתה תעשה את החיים לאזרחי המדינה קלים יותר בכל מה שקשור לאיכות הסביבה.
מירי רגב: אני רוצה להודות גם למנכ"לית המשרד, אלונה שפר, על העבודה המצוינת של ועדת הפנים והגנת הסביבה עם המשרד להגנת הסביבה, עם השר הקודם, חבר הכנסת גלעד ארדן.
מירי רגב: יש לנו עבודה משותפת.
מירי רגב: לפעמים חושבים שהמשרד הזה מטפל בהגנת הסביבה יותר מאשר בפנים.
מירי רגב: לא, הוא מטפל גם וגם וגם.
מירי רגב: הוועדה בעצם נועדה לעשות את כל מה שניתן כדי שלאזרח יהיה נוח יותר לחיות במדינה הזאת.
מירי רגב: אנחנו מדברים על כך שאזרח יוכל ליהנות מחופים נקיים, ממרחבים, הוא יוכל ליהנות מאוויר נקי, ממים נקיים ולא "מטוהרים" בכימיקלים כאלה ואחרים.
מירי רגב: אנחנו נעשה את כל מה שניתן, יחד עם המשרד, כדי להגן על האוויר, המים והקרקע של תושבי מדינת ישראל.
מירי רגב: נקדם את מהפכת המחזור, שחשבו לרגע להעביר אותה לוועדת הכלכלה.
מירי רגב: אבל אין סיכוי שזה יקרה – זה יהיה בוועדה הזאת.
מירי רגב: נפעל להטמעת האנרגיה החלופית, וכמובן נקטין את כל מה שקשור להתחממות כדור הארץ.
מירי רגב: יום כדור הארץ נוצר על ידי נלסון.
מירי רגב: ב-22 באפריל 1970 יצאו 20 מיליון אמריקאים לרחובות והפגינו נגד הסביבה המידרדרת, נגד זיהום אוויר, מקורות המים, הרעלת האדמה הטובה ועוד.
מירי רגב: וכולם היו שותפים – דמוקרטים, רפובליקנים, עשירים, עניים, צעירים, זקנים, סטודנטים.
מירי רגב: הייתה זו הפעם הראשונה שהאזרח הפשוט אמר, "לא עוד, די לסביבה מזוהמת", ודרש מהממשל לפעול להגנת הסביבה.
מירי רגב: התוצאה הייתה מרשימה – הנשיא ניקסון הקים את הסוכנות האמריקאית להגנת הסביבה, EPA, והועברו חוקים חשובים: חוק האוויר הנקי, החוק למים נקיים והחוק לשימור מינים בסכנת הכחדה.
מירי רגב: מאז ועד היום, בכל שנה ב-22 באפריל מציינים בעולם את יום כדור הארץ.
מירי רגב: זהו יום חגם של ארגוני הסביבה, של האזרחים הפשוטים המבקשים מהממסד לדאוג לכדור הארץ של כולנו.
מירי רגב: גם הוועדה הזאת תעשה את כל מה שניתן כדי לדאוג לאזרחים שלנו, שיחיו באיכות סביבה ראויה, כפי שמגיע לכל אזרח במדינת ישראל ובעולם כולו.
מירי רגב: אין לי ספק שאנחנו, יחד עם השר להגנת הסביבה והמשרד להגנת הסביבה, נפעל בשיתוף פעולה כדי לקדם נושאים שאתם תביאו – רפורמות או נושאים אחרים שאתם רוצים לקדם – וגם אנחנו, חברי הכנסת, נקדם את הסוגיה הסביבתית, סביבה ירוקה, כל מה שדרוש לחקיקה ולקידום חוקים בכנסת, גם ברמת חקיקה, גם ברמת מודעות, וגם ברמת שדולות.
מירי רגב: אם נצטרך, נשתף פעולה עם שדולות כאלה ואחרות.
מירי רגב: אני רוצה להעביר את רשות הדיבור לידידי, השר להגנת הסביבה חבר הכנסת עמיר פרץ.
מירי רגב: לאחר מכן, חברי הכנסת והמוזמנים יהיו רשאים לדבר.
מירי רגב: כבוד השר, בבקשה.
עמיר פרץ: גברתי היושבת-ראש, חבריי חברי הכנסת, כל הנציגים מהארגונים השונים והמשרדים השונים, שהגיעו היום להשתתף ביום ציון כדור הארץ, שהוא יום חשוב מאוד למי שיושב כאן – ראשית, אני רוצה להודות לחברת הכנסת מירי רגב, יושבת-ראש הוועדה, על ההיענות המידית שלה לפנות זמן ולהקדיש זמן מכובד מאוד, כדי שהמסר לאזרחי ישראל יגיע לא רק מבעלי עמדות בממשלה או ארגונים סביבתיים, אלא גם מהכנסת, שהיא בעצם המסנכרנת בין הפעילות הממשלתית לבין הפעילות החוץ-ממשלתית.
עמיר פרץ: היא הגורם שאכן יכול לסייע מאוד להעביר את המסרים האלה.
עמיר פרץ: אני מאוד מודה לך, גברתי.
עמיר פרץ: מדוע אני מתחיל דווקא בעניין של המוּדעוּת?
עמיר פרץ: אני חוזר על זה ואחזור על זה עד שזה ייקלט.
עמיר פרץ: יש פה חברים רבים – סוציאליסטיים, סוציאל-דמוקרטיים, יותר סוציאליסטיים מסוציאליסטיים – אבל, כמו שאני אומר תמיד, הוויכוח המהותי על מה יותר חשוב, ההוויה או התודעה, הוא ויכוח שכנראה מתכנס בסופו של דבר לכל פינה בחיים שבה אנו דנים.
עמיר פרץ: כאשר יש מלחמה, אין ספק – כולם יודעים מי נגד מי, מי עומד בצד זה ומי בצד אחר.
עמיר פרץ: כמובן שאז ההוויה משפיעה על התודעה, כי המציאות משפיעה על דעת הקהל, המציאות משנה גישות של אוכלוסיות.
עמיר פרץ: ולכן, בהרבה מאוד מקרים, ההוויה משפיעה על התודעה.
עמיר פרץ: אם יש מקרה, אם יש נושא, אם יש תחום, שברור לחלוטין שבו התודעה תשפיע על ההוויה, ושככל שתהיה יותר תודעה של האזרחים ככה המציאות תשתנה.
עמיר פרץ: .. כמו שציינה היושבת-ראש, אירוע של מיליונים הביא לשינויים בתפיסת עולם.
עמיר פרץ: זה לא שהנזק הסביבתי גרם לשינוי התודעתי, אלא השינוי התודעתי הביא לכך שהתחילו לעסוק בנושאים האלה ולהבין על מה מדובר.
עמיר פרץ: ולכן אני רואה גם בחברי הכנסת, גם בארגונים הסביבתיים, גם בשדולות למיניהן, גם בכל הגורמים העוסקים בעניין, שותפים להחדרת התודעה בקרב אזרחי ישראל.
עמיר פרץ: יש היום שאלה מרכזית שמוגדרת תחת המשולש הזה שנקרא "קיימוּת".
עמיר פרץ: מהי קיימות?
עמיר פרץ: מה המוטיבציה שלה?
עמיר פרץ: ממה היא מורכבת?
עמיר פרץ: יש הגדרות מאוד מורכבות של קיימות.
עמיר פרץ: אבל הדבר המרכזי הוא שלושה נושאים: התפיסה החברתית, התפיסה הסביבתית, והתפיסה הכלכלית.
עמיר פרץ: אי אפשר להתעלם מהמוטיבציה הכלכלית, שהיא מוטיבציה שמשפיעה מאוד על כל מה שמתרחש בסופו של דבר בהיבטים הסביבתיים ובהיבטים החברתיים.
עמיר פרץ: אבל מה שמאוד דרמטי הוא שכולם היום תופסים את התפיסה הירוקה כחלק מאינסנטיב כלכלי, ממנוף כלכלי.
עמיר פרץ: זה כבר לא איזה נטל בלבד, זה כבר הופך למנוף.
עמיר פרץ: אני אומר באופן מפורש שאני מרגיש שאם יש מקום שהייתי זקוק לו כדי להמשיך ולדבוק בעניין של המאבק על צדק חברתי, זה המקום הזה.
עמיר פרץ: אי אפשר להפריד בין צדק חברתי לצדק סביבתי, אלה שני נושאים שהולכים ביחד ודרים באותו מקום.
עמיר פרץ: כי במקום שיש כשל בטיפול בצדק סביבתי, בהגנה על הסביבה, שם גם תמצא את האוכלוסיות החלשות.
עמיר פרץ: משום מה, זה הולך במקביל.
עמיר פרץ: ומה שגילינו במדינת ישראל בתקופה האחרונה, אלה דברים שמבחינתי לא יהיו.
עמיר פרץ: לא יהיו.
עמיר פרץ: אני רוצה לומר לכם שיש אזורים ואוכלוסיות שחיים עדיין כמו בעולם השלישי.
עמיר פרץ: יש אזורים שלמים בנגב של אוכלוסייה בדואית שבהם לרשות המוניציפלית האחראית אין אפילו מערך אשפה, אין לה משאיות, אין לה תכנית כזאת.
עמיר פרץ: כאילו שזה בסדר שהאזרחים מוציאים את הזבל, חלק ממנו נותנים לכבשים, חלק לתרנגולות, ומה שנשאר שורפים.
עמיר פרץ: היעלה על הדעת של מישהו כאן
עמיר פרץ: שאתה מגיע לעירייה ולא מוצא אגף תברואה או אגף שפ"ע – שיפור פני העיר?
עמיר פרץ: אני אפילו לא מדבר על שיפור פני העיר, אלא על דבר בסיסי:
עמיר פרץ: פח שמוציאים אליו זבל ומערך פינוי אשפה שמישהו מטפל בו.
עמיר פרץ: אחת ההנחיות הראשונות שנתתי – וזה חדש גם מבחינת הוועדה – היא שהנחיתי להקצות סכומי כסף מאוד גדולים לטיפול באוכלוסיות החלשות.
עמיר פרץ: לשמחתי, הגיעו להסכמה כבר באותה המועצה, עם כל הגורמים השותפים, עם אותה מועצת אבו בסמה, שאחראית על מספר גדול מאוד במגזר הבדואי.
עמיר פרץ: מתוך התקציב של המשרד להגנת הסביבה, מקרן הניקיון, אנחנו נקצה כ-40 מיליון שקל, ומשרד הפנים ומשרדים נוספים גם יקצו תקציבים נוספים.
עמיר פרץ: אני גם הודעתי לראש הרשות, שהוא חבר טוב שלי...
עמיר פרץ: הוא התקשר אליי להסביר לי שהמשרד להגנת הסביבה הודיע לו שהוא מתחיל בתהליך חקירה נגדו.
עמיר פרץ: אז אמרתי לו, בתור בדיחה, "אני כבר הייתי בטוח שהכניסו אותך לבית-סוהר".
עמיר פרץ: אמרתי את זה כדי להבהיר לו עד כמה העניין הוא מבחינתי עניין שאי אפשר להתפשר עליו.
עמיר פרץ: ואני שמח שהעניין הזה אכן נלקח על ידיו ברצינות.
עמיר פרץ: אחת הבעיות היא שיש תכניות מדהימות במדינה.
עמיר פרץ: אבל הרבה מאוד תכניות, בכל המשרדים, מבוססות על matching.
עמיר פרץ: אבל למי יש matching?
עמיר פרץ: לעיריות החזקות, דווקא לאלה שיש להן יותר גבייה ויותר הכנסות.
עמיר פרץ: מי מנצל את הקופה התקציבית באופן דרמטי?
עמיר פרץ: מי שחזק.
עמיר פרץ: כי יש לו לתת.
עמיר פרץ: גם אם זה 40% או 50% matching – הוא נותן.
עמיר פרץ: לעומת זאת, יש עיריות שאומרות שאין להן 10% לתת.
עמיר פרץ: אני מקווה שנצליח להעביר החלטה שבמקרים מסוימים נוכל להפעיל תכניות גם עם אפס השתתפות של אותה רשות.
עמיר פרץ: כי אני חושב שיש צורך שבמקומות מסוימים, אנחנו, המדינה, ניכנס לעניין, עד שנשנה את התרבות שם.
עמיר פרץ: ברגע שהתרבות תשתנה, הם כבר ימצאו את הכספים כדי להשתתף.
עמיר פרץ: אבל המהלך הראשון חייב להתבצע על ידינו.
עמיר פרץ: אני מתכוון להשקיע חלק גדול מהמאמץ שלי גם באוכלוסייה הערבית וגם באוכלוסיית החרדים, מכיוון שאלה שתי אוכלוסיות שלצערנו נמצאות במקום מאוד-מאוד לא טוב מבחינת ההתייחסות להגנה על הסביבה והתרבות שמתקיימת שם.
עמיר פרץ: ואני מודיע לכולם – שלא תתבלבלו – מי שגר בצפון תל-אביב, שלא יחשוב שהוא לא מושפע ממה שמתרחש בבני-ברק.
עמיר פרץ: אם יש נושא שאין לו גבולות, זה הנושא של הגנת הסביבה.
עמיר פרץ: האו"ם יכול להתכנס, מועצת הביטחון יכולה להתכנס, ולקבל החלטה שהגבול עם עזה נמצא באזור מסוים.
עמיר פרץ: אבל כשיש שפעת העופות או מגיפה כלשהי שפורצת בצד השני, היא לא עושה חשבון לשום החלטה, היא חוצה גבולות.
עמיר פרץ: למה אני מדגיש זאת?
עמיר פרץ: כי אין אפשרות שאוכלוסייה שמרגישה חזקה תתעלם ממה שמתרחש כמה קילומטרים ממנה.
עמיר פרץ: יש קשר ישיר.
עמיר פרץ: התפיסה צריכה להיות עם תכנון בין-לאומי, אבל גם עם תכנון לאומי.
עמיר פרץ: לפני שאנחנו הולכים לשאלות הגלובליות, קודם כול בואו נתייחס ליכולת שלנו לעשות תכנון לאומי.
עמיר פרץ: גברתי היושבת-ראש, יושבת פה נציגת האוצר, מיכל.
עמיר פרץ: אני מקווה שמה שאני אומר לא יזיק לה.
עמיר פרץ: היא מאמינה מאוד בנושאים של הגנת הסביבה, ואני בהחלט שמח שהיא זאת שעומדת מולנו.
עמיר פרץ: אבל עם זאת, ברור לחלוטין שאם הוועדה לא תעמוד לצדנו.
עמיר פרץ: .. איך אומרים, הכי קל לקחת את המשרד הזה כטרף קל.
עמיר פרץ: כי עיקר הדרמה תהיה על קצבאות ילדים, ואז יבוא מי שיבוא, ויאמר שהחופים יכולים להמתין.
עמיר פרץ: אני הגעתי למסקנה שקיימות זה גם קיום.
עמיר פרץ: ממש.
עמיר פרץ: המרחק בין נושאים שהם קיימות לבין נושאים שהופכים לקיום, הוא מרחק מאוד קצר.
עמיר פרץ: פעם, לפני 30 או 40 שנה, כשדיברנו על מהו עוני, ידענו שעוני זה רעב ללחם, ידענו שאם יש לך לחם ומרגרינה אתה כבר לא עני.
עמיר פרץ: אבל היום עוני זה לא רק לחם, היום עוני זה חינוך, זה תרבות, זה פעילות סביבתית.
עמיר פרץ: אני מקווה מאוד שיש בפרמטרים של הלשכה המרכזית לסטטיסטיקה –אני לא יודע אם יש, יש לי הרגשה שלא, אבל אני מקווה לטעות.
עמיר פרץ: אני מתכוון לפנות ללשכה המרכזית לסטטיסטיקה כדי שכאשר הם קובעים את מדדי העוני, יכניסו גם שאלות שקשורות לרמת איכות הסביבה באותה קהילה, שכונה או משפחה.
עמיר פרץ: כי זה חלק ממתווה.
עמיר פרץ: אי אפשר להתעלם מהעובדה שכל הנושאים שאנחנו מדברים עליהם קשורים בהחלט למצב הסוציו-אקונומי, ליכולת התקציבית והיכולת הטיפולית של האחראים באותו יישוב או קהילה.
עמיר פרץ: יש נושא נוסף, ואני רוצה להציג אותו בפני הוועדה עוד לפני שאני מציג אותו במליאת הכנסת, כי אני חושב שהמקום הראוי להציג אותו הוא כאן.
עמיר פרץ: כמו הנושא של המגזרים, גם זה נושא מאוד חשוב, מבחינתי, במאבק על התודעה.
עמיר פרץ: יש עכשיו ויכוח גדול על חוק שוויון בנטל ועל החוק לשירות אזרחי.
עמיר פרץ: אני מודיע שאני רואה בזה יעד חשוב ביותר.
עמיר פרץ: אני הוריתי למשרד להכין תכנית קליטה לפחות ל-500 איש מתוך אותם אזרחים שעומדים בקריטריון של שירות אזרחי.
עמיר פרץ: אנחנו גם מתחייבים לא לעשות שירות אזרחי רק כדי להעביר להם את הזמן – במקביל לשירות האזרחי אנחנו גם ניכנס למהלכים של הכשרות מקצועיות והסמכות מקצועיות.
עמיר פרץ: כי אחרי שהם יסיימו את השירות האזרחי שלהם, אני רואה בהם שליחים שימשיכו להיות לא רק נאמני סביבה, אלא אני מדבר אתכם על מגוון רחב של מקצועות – מלהשיט ספינות בים, ספינות שצריכות לדעת להגן על הסביבה ולבדוק מה מתרחש מבחינה אקולוגית; ועד לזה שמישהו יכול להיות מדביר ביישוב שלו.
עמיר פרץ: יש הרבה מאוד הדברה בלתי חוקית, הדברה שמתבצעת לא בדיוק בצורה נשלטת, למרות שיש חקיקה ותקינה בעניין.
עמיר פרץ: אני מדבר על מגוון רחב מאוד של מקצועות שיכולים להינתן לאזרחים בהכשרה מאוד מהירה, בשילוב עם השירות האזרחי שהם יתרמו לטובת הקהילה שלהם.
עמיר פרץ: כשבודקים את האוכלוסייה הערבית בשירות האזרחי, זה מדהים: יש היום 2,400 אזרחים שנמצאים בשירות האזרחי מהמגזר הערבי.
עמיר פרץ: אבל זה לא 2,400 אזרחים – זה 2,400 אזרחיות.
עמיר פרץ: כמעט שאין גברים ערבים שמשתתפים בשירות האזרחי.
עמיר פרץ: יכול להיות שזה ככה כי הם אומרים שלאזרחיות זה יותר כדאי, כי זה בתוך הקהילה.
עמיר פרץ: אבל אם נכניס לכך גם אלמנטים של סיכוי להיקלט בעבודה לאחר סיום השירות האזרחי, אני מקווה שנשנה את המאזן הזה ונמצא מספיק גברים מהמגזר הערבי שיצטרפו לשירות האזרחי הזה.
עמיר פרץ: אותו דבר באוכלוסייה החרדית.
עמיר פרץ: אני מאמין שבאוכלוסייה החרדית נוכל למצוא בני ברית, שותפים.
עמיר פרץ: זה יסייע לכולם – גם לנו, גם להם, גם לקהילה שלהם וגם לסיכוי שלהם למצוא תעסוקה טובה יותר אחרי שיסיימו את השירות הזה.
עמיר פרץ: לצערי, הקושי לקבוע סדרי עדיפויות פה הוא קושי עצום.
עמיר פרץ: כולם אומרים, "אין בררה, תקבע סדרי עדיפויות".
עמיר פרץ: אני רוצה לציין לשבח את הפעילות של השר הקודם, גלעד ארדן, שבהחלט עשה עבודה ראויה וחיזק את מעמדו של המשרד.
עמיר פרץ: אבל, מבחינתי כשר, התקרה שבה סיים שר קודם היא הרצפה שממנה אני מתחיל.
עמיר פרץ: אני לא באתי לתחזק את מה שעשו, אני באתי לשדרג, לשפר, להרחיב ולהעצים.
עמיר פרץ: אבל נשאלה פה השאלה, "על מה אתה מוותר קודם?".
עמיר פרץ: האם המאבק על זיהום אוויר הוא פחות חשוב מהמאבק על טיפול בקרקעות מזוהמות?
עמיר פרץ: האם אתה מוותר על הצורך לשמור על המאזן האקולוגי בים או על המאזן האקולוגי במדבר?
עמיר פרץ: אלו מיליון שאלות, והן מאוד קריטיות וחשובות, ואנחנו נצטרך לראות איך אנחנו נעזרים בכם.
עמיר פרץ: בהגנת סביבה יש תכונה: אין hold.
עמיר פרץ: אי אפשר לעשות hold.
עמיר פרץ: אם יש לאוצר בעיות תקציביות, אי אפשר לשים הכול ב-hold ולטפל בזה עוד שנה וחצי.
עמיר פרץ: hold זה רגרסיה, כל ההישגים שעשית יכולים לרדת לטמיון.
עמיר פרץ: ולכן אנחנו לא יכולים להיכנס לשום מהלך מהסוג הזה.
עמיר פרץ: אני מאוד מקווה שנמצא את השפה המשותפת עם האוצר.
עמיר פרץ: אני מוכרח לומר שהאווירה שמשודרת ממשרד האוצר כלפי הנושאים שקשורים למשרד להגנת הסביבה היא מאוד חיובית וקונסטרוקטיבית ובלי שום עליהום ועימות.
עמיר פרץ: אני מאוד מקווה שנוכל להגיע להסדרים שיאפשרו לנו לעבור את השנה וחצי הזאת כשאנחנו ממנפים את מה שהתחיל וגם נכנסים לנושאים חדשים.
עמיר פרץ: שתי נקודות חשובות מבחינה כלכלית.